32006R1876
L 360/126
JURNALUL OFÍCIAL AL UNIUNII EUROPENE
REGULAMENTUL (CE) NR. 1876/2006 AL COMISIEI
din 18 decembrie 2006
privind autorizarea provizorie sau permanentă a anumitor aditivi din hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolul 3, articolul 9d alineatul (1) și articolul 9e alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede că aditivii din hrana animalelor sunt supuși autorizării.
(2)
Articolul 25 din Regulamentul (CE) nr. 1831/2003 stabilește măsuri tranzitorii aplicabile cererilor de autorizare de aditivi pentru hrana animalelor, care sunt prezentate în conformitate cu Directiva 70/524/CEE înainte de data aplicării Regulamentului (CE) nr. 1831/2003.
(3)
Cererile de autorizare a aditivilor care figurează în anexele la prezentul regulament au fost prezentate înainte de data aplicării Regulamentului (CE) nr. 1831/2003.
(4)
Astfel cum este prevăzut la articolul 4 alineatul (4) din Directiva 70/524/CEE, observații inițiale privind cererile menționate au fost transmise Comisiei înainte de data aplicării Regulamentului (CE) nr. 1831/2003. În consecință, aceste cereri trebuie tratate în continuare în conformitate cu articolul 4 din Directiva 70/524/CEE.
(5)
S-au furnizat date în sprijinul unei cereri de autorizare privind utilizarea preparatului Lactobacillus farciminis (CNCM MA 67/4R), care aparține grupei de microorganisme, pentru puii pentru îngrășat, curcanii pentru îngrășat și găinile ouătoare. Autoritatea Europeană pentru Siguranța Alimentară (EFSA) a emis un aviz privind utilizarea preparatului menționat, la 11 iulie 2006. Din examinarea dosarului rezultă că sunt îndeplinite condițiile stabilite la articolul 9e alineatul (1) din Directiva 70/524/CEE pentru acest tip de autorizație. Prin urmare, ar trebui autorizată utilizarea preparatului respectiv, care aparține grupei microorganismelor, în condițiile stabilite în anexa I la prezentul regulament, pentru o perioadă de patru ani.
(6)
S-au furnizat date în sprijinul unei cereri de autorizare privind utilizarea preparatului enzimatic de endo-1,4-beta-xilanază, produs de Trichoderma longibrachiatum (ATCC 2105), de endo-1,3(4)-beta-glucanază și alfa-amilază produse de Bacillus amyloliquefaciens (DSM 9553), de subtilizină produsă de Bacillus subtilis (ATCC 2107) și de poligalacturonază, produsă de Aspergillus aculeatus (CBS 589.94) pentru curcanii pentru îngrășat. La 15 iunie 2006, EFSA a emis un aviz privind utilizarea preparatului respectiv, care ajunge la concluzia că acesta nu prezintă nici un risc pentru consumator, utilizator, categoria de animale în cauză sau mediu. Din examinarea dosarului rezultă că sunt îndeplinite condițiile stabilite la articolul 9e alineatul (1) din Directiva 70/524/CEE pentru acest tip de autorizație. Prin urmare, ar trebui autorizată utilizarea preparatului enzimatic în cauză, în condițiile stabilite în anexa II la prezentul regulament, pentru o perioadă de patru ani.
(7)
Utilizarea preparatului enzimatic de endo-1,4-beta-glucanază, de endo-1,3(4)-beta-glucanază și de endo-1,4-beta-xilanază produse de Trichoderma longibrachiatum (ATCC 74252) a fost autorizată pentru prima dată, cu titlu provizoriu, pentru găini ouătoare și purcei, prin Regulamentul (CE) nr. 2188/2002 al Comisiei (3). S-au furnizat date noi în sprijinul unei cereri de autorizare fără limită în timp a preparatului enzimatic în cauză. Din examinarea dosarului rezultă că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. Prin urmare, ar trebui autorizată fără limită în timp utilizarea preparatului enzimatic respectiv, în condițiile stabilite în anexa III la prezentul regulament.
(8)
Utilizarea preparatului de benzoat de sodiu, de acid propionic și de propionat de sodiu a fost autorizată pentru prima dată, cu titlu provizoriu, pentru porci și vaci de lapte, prin Regulamentul (CE) nr. 1252/2002 al Comisiei (4). Noi date au fost furnizate în sprijinul unei cereri de autorizare fără limită în timp a preparatului în cauză, care aparține grupei de conservanți. Din examinarea dosarului rezultă că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. Prin urmare, ar trebui autorizată fără limită în timp utilizarea preparatului respectiv care aparține grupei de conservanți, în condițiile stabilite în anexa IV la prezentul regulament.
(9)
Examinarea acestor cereri indică faptul că ar trebui prevăzute anumite proceduri pentru a proteja lucrătorii împotriva expunerii la aditivii care figurează în anexe. Această protecție ar trebui asigurată prin aplicarea Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (5).
(10)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul aparținând grupei „microorganisme”, care figurează în anexa I, se autorizează, pentru o perioadă de patru ani, ca aditiv în hrana animalelor, în condițiile stabilite în anexa menționată.
Articolul 2
Preparatul aparținând grupei „enzime”, care figurează în anexa II, se autorizează, pentru o perioadă de patru ani, ca aditiv în hrana animalelor, în condițiile stabilite în anexa menționată.
Articolul 3
Preparatul aparținând grupei „enzime”, care figurează în anexa III, se autorizează fără limită în timp ca aditiv în hrana animalelor, în condițiile stabilite în anexa menționată.
Articolul 4
Preparatul aparținând grupei „conservanți”, care figurează în anexa IV, se autorizează fără limită în timp ca aditiv în hrana animalelor, în condițiile stabilite în anexa menționată.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2006.